פאלקו גץ

פאלקו גץ (בגרמנית: Falko Götz, נולד ב-26 במרץ 1962 ברודוויש שבגרמניה המזרחית) הוא כדורגלן עבר ומאמן כדורגל גרמני ששיחק בעיקר בדינמו ברלין, באייר לברקוזן, פ.צ. קלן וגלאטסראיי, והתפרסם בכך שערק מגרמניה המזרחית לגרמניה המערבית בשנת 1983, ואף הושעה לשנה בגין עריקתו. גץ החל את הקריירה במועדון פורוורטס ברלין, ובשנת 1980 החל לשחק בדינמו ברלין, שהחלה אז את תור הזהב שלה בליגת העל המזרח גרמנית. גץ זכה עם דינמו ברלין באליפויות בעונות 1980/81, 1981/82 ו-1982/83. במהלך עונת 1983/84, לפני משחק במסגרת גביע אירופה לאלופות נגד פרטיזן בלגרד, ניצל גץ את ההזדמנות וערק מגרמניה המזרחית לגרמניה המערבית, דבר שנחשב לנדיר ומסוכן מאוד באותם ימים, על אחת כמה וכמה כאשר מדובר בשחקן של דינמו ברלין, קבוצה שנתמכה על ידי השטאזי שחיפש עריקים בגרמניה המערבית. גץ הושעה על ידי פיפ"א לשנה אחת בגין העריקה, והיה מנוע מלשחק בהמשך עונה זו. לקראת עונת 1984/85 חתם גץ בבאייר לברקוזן מהבונדסליגה, שם שיחק ארבע עונות, בהן היה חלק מקבוצה שהייתה חברה בצמרת הבונדסליגה, והבקיע לפחות שישה שערים בכל עונה. גץ שיתף פעולה בבאייר לברקוזן עם שחקני התקפה כצ'ה בום קון, אנדז'יי בונצול, יורגן רובר והרברט ואס. בעונת 1987/88 זכה גץ עם באייר לברקוזן בגביע אופ"א, לאחר ניצחון במפגש גמר כפול על אספניול. במפגש הראשון לברקוזן הובסה בתוצאה 0–3, במשחק בו גץ החליף בדקה ה-18 את צ'ה בום קון שנפצע. בגומלין לברקוזן ניצחה 0–3, כשגץ שיחק 120 דקות והבקיע את השער השני, ולאחר מכן ניצחה בבעיטות הכרעה. לאחר הזכייה בגביע אופ"א, חתם גץ בפ.צ. קלן ששיחקה אז בצמרת הבונדסליגה. בקלן שיתף גץ פעולה עם פייר ליטבארסקי, קלאוס אלופס, תומאס הסלר, אובה ראן ופלמינג פאולסן. עונת השיא של גץ בקלן הייתה 1989/90, בה הבקיע גץ 11 שערי ליגה, וסייע לקבוצה לסיים במקום השני בבונדסליגה אחרי האלופה באיירן מינכן. גץ שיחק בקלן ארבע עונות, ובתום עונת 1991/92 עזב את הקבוצה וחתם בגלאטסראיי, שם חבר למאמן הגרמני קרל היינץ פלדקאמפ, ושיתף פעולה עם שני כדורגלנים גרמנים אחרים, טורסטן גוטשואו וריינהארד שטומפף. בעונתו הראשונה בגלאטסראיי זכה גץ בדאבל, ובעונה השנייה הסתפק באליפות טורקיה. לאחר מכן, לקראת עונת 1994/95, עבר גץ לפ.צ. זארבריקן מהבונדסליגה השנייה, שם שיחק שתי עונות. בעונת 1996/97 עבר גץ להרטה ברלין, גם היא שיחקה אז בבונדסליגה השנייה, וסייע למועדון להעפיל אל הבונדסליגה, כשהוא משתף פעולה עם מיכאל פריץ ואקסל קרוזה. בתום עונה זו פרש גץ ממשחק פעיל. לגץ 18 הופעות במדי נבחרת גרמניה בכדורגל עד גיל 21, אך הוא מעולם לא זומן לנבחרת גרמניה הבוגרת. לאחר פרישתו, גץ החל לאמן את קבוצת המילואים של הרטה ברלין, תפקיד אותו ביצע עד לשנת 2000. בשנת 2002 מונה לתקופה קצרה כעוזר מאמן הקבוצה הבכירה. החל ממרץ 2003 אימן את מינכן 1860, והחל שם את עונת 2003/04. באפריל 2004 פוטר גץ ממינכן 1860 עקב הישגים דלים, ובתום העונה הקבוצה נשרה לבונדסליגה השנייה. ביולי 2004 מונה גץ כמאמנה הראשי של הרטה ברלין, תפקיד אותו מילא עד לפיטוריו באפריל 2007. בינואר 2009 מונה גץ כמאמן הולשטיין קיל, ופוטר מתפקיד בספטמבר 2009. בינואר 2011 מונה גץ כמאמן נבחרת וייטנאם, אך פוטר מתפקידו לאחר חמישה משחקים. לאחר מכן אימן בארצגבירגה אווה ובפ.צ. זארבריקן. החל מאפריל 2016 גץ אימן בפ.ס.וו. פרנקפורט, שהתמודדה בתחתית הבונדסליגה השנייה בעונת 2015/16. גץ מונה לתפקיד על מנת להציל את הקבוצה מנשירה אל הליגה הגרמנית השלישית, אך לא הצליח במשימתו ועזב את המועדון. עם דינמו ברלין: אליפות ליגת העל המזרח גרמנית (3): 1980/81, 1981/82, 1982/83 עם באייר לברקוזן: גביע אופ"א: 1987/88 עם גלאטסראיי: אליפות ליגת העל הטורקית (2): 1992/93, 1993/94 הגביע הטורקי: 1992/93 מדיה וקבצים בנושא פאלקו גץ בוויקישיתוף פאלקו גץ, באתר Transfermarkt פאלקו גץ, באתר Fussballdaten.de (בגרמנית) פאלקו גץ, באתר WorldFootball.net פאלקו גץ, באתר FootballDatabase.eu פרופיל המאמן, באתר Transfermarkt